Številka: 371-0037/2015-1

Datum: 17.6.2015

**OBVESTILO O TEHTANJU TOVORNIH VOZIL**

Občina Zreče obvešča udeležence v cestnem prometu, še posebej voznike tovornih vozil, da bomo v sodelovanju z Medobčinskim inšpektoratom in redarstvom pričeli s tehtanjem tovornih vozil.

Cestno omrežje na območju Občine Zreče je zaradi razgibanega reliefa ter zahtevnosti gradnje in vzdrževanja še posebej občutljivo na prekomerne obremenitve. Na cestah je pogosto videti tovorna vozila, ki so že na pogled očitno preobremenjena. Na to nas pogosto opozarjajo tudi občani. Zato želimo negativni vpliv prekomerno naloženih tovornih vozil na cestišča zmanjšati, saj bi se s tem občinskim cestam podaljša življenjsko dobo.

Vsaka cesta je dimenzionirana za določeno dobo, običajno je to za 20 let. V tem času je predvideno, da bo cesto prevozilo določeno število težkih osi. Če se število osi v 20 letnem obdobju poveča, se življenjska doba ceste temu primerno skrajša. Zaradi tega prihaja do poškodb vozišč. Razlog za poškodbe so pogosto vozila, ki močno presegajo dovoljene osne obremenitve. Če so te prekoračitve velike, cesta pa je bila zgrajena za manjše število prevoženih osi in hkrati manjše obremenitve, je logična posledica uničena cesta.

Zakon o cestah (ZCes-1, Uradni list RS št. 109/2010 in 48/2012) daje občinskim redarstvom pooblastilo, da med drugim izvajajo tudi nadzor nad največjimi dovoljenimi osnimi obremenitvami, največjimi dovoljenimi skupnimi obremenitvami in največjimi dovoljenimi masami vozil na javnih cestah (določila 30., 31. in 32. člena navedenega Zakona).

Globe za prekoračitve so visoke in se stopnjujejo sorazmerno z odstotki prekoračitve. Voznik, oseba, ki naloži tovor in naročnik prevoza, ki zahteva, da se prevoz opravlja v nasprotju s postavljeno prometno signalizacijo glede osnih obremenitev in skupne mase vozila, se kaznuje za prekršek z globo od 200 do 900 EUR, pravna oseba z globo od 600 do 3 000 EUR in odgovorna oseba pravne osebe z globo 500 EUR.